Diari Oficial de la Generalitat Valenciana


Sumari del DOGV 2968, del 10-04-1997 (1997/6569)

RESOLUCIÓ de 10 de març de 1997, de la Sotssecretaria del Secretariat del Govern i Relacions amb les Corts, de la Conselleria de Presidència de la Generalitat Valenciana, per la qual es disposa la publicació del Conveni entre la Conselleria de Treball i Afers Socials de la Generalitat Valenciana i la Confederació Hidrogràfica del Xúquer, dependent del Ministeri del Medi Ambient, per a l'execució de treballs inclosos en el Pla per a la Millora de l'Ocupació Rural (PAMER IV).
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2968

Data del DOGV
:   10-04-1997

Secció del DOGV
:   CONVENIS I ACTES - CONVENIS INTERADMINISTRATIUS

Número del document
:   1997/6569


Data del document
:   10-03-1997

Organisme emissor
:   Conselleria de Presidència

Tipus de document
:   Resolució

RESOLUCIÓ de 10 de març de 1997, de la Sotssecretaria del Secretariat del Govern i Relacions amb les Corts, de la Conselleria de Presidència de la Generalitat Valenciana, per la qual es disposa la publicació del Conveni entre la Conselleria de Treball i Afers Socials de la Generalitat Valenciana i la Confederació Hidrogràfica del Xúquer, dependent del Ministeri del Medi Ambient, per a l'execució de treballs inclosos en el Pla per a la Millora de l'Ocupació Rural (PAMER IV).  
Subscrit, després de la tramitació prèvia reglamentària, entre la Conselleria de Treball i Afers Socials de la Generalitat Valenciana i la Confederació Hidrogràfica del Xúquer dependent del Ministeri del Medi Ambient, el dia 18 de febrer de 1997, un Conveni per a l'execució de treballs inclosos en el Pla per a la Millora de l'Ocupació Rural (PAMER IV), i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0274/97, i que figura com a annex d'aquesta resolució.  
València, 10 de març de 1997.- La sotssecretària del Secretariat del Govern i Relacions amb les Corts.  
Conveni entre la Conselleria de Treball i Afers Socials de la Generalitat Valenciana i la Confederació Hidrogràfica del Xúquer, dependent del Ministeri del Medi Ambient, per a l'execució de treballs inclosos en el Pla per a la Millora de l'Ocupació Rural (PAMER IV).  
València, 18 de febrer de 1997  
D'una part, l'Honorable Sr. José Sanmartín Esplugues, conseller de Treball i Afers Socials de la Generalitat Valenciana, autoritzat per subscriure aquest conveni mitjançat l'Acord adoptat en la sessió d'11 de febrer de 1997.  
I de l'altra, l'Excm. Sr. Juan Manuel Aragonés Beltrán, president de la Confederació Hidrogràfica del Xúquer.  
Ambdues parts, en l'exercici dels seus respectius càrrecs i en la representació que detenten, es reconeixen recíprocament capacitat i competència per formalitzar aquest conveni i  
Manifesten:  
Que en base a les diferents competències atribuïdes a cada un dels organismes que subscriuen aquest conveni, la Conselleria de Treball i Afers Socials subministra els fons per al Pla de Millora de l'Ocupació Rural (PAMER IV), establert mitjançant l'Ordre de 22 de novembre de 1996 i que, en la seua execució, estan previstes, entre d'altres, actuacions en els llits i barrancs que constitueixen domini públic hidràulic, cosa que, atès el fi pretès, comporta que la Confederació Hidrogràfica del Xúquer, que té com a funció específica la policia d'aigües i llits, aporte una especial col·laboració en el desenvolupament dels treballs pertinents, tant d'ordre tècnic com d'instrumental mecànic de què puguen disposar.  
Per la seua part, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, al seu article 15, estableix que la realització d'activitats de caràcter material, tècnic o de serveis de la competència dels òrgans administratius podrà ser encomanada a altres òrgans d'aquesta o de distinta administració per raons d'eficàcia quan no es posseesquen els mitjans tècnics idonis per al seu exercici. Segons aquest precepte, la comanda de gestió entre òrgans administratius pertanyents a distintes administracions públiques s'haurà de formalitzar mitjançant l'escaient conveni entre elles.  
En conseqüència, ambdues parts  
Acorden:  
Primera  
La Conselleria de Treball i Afers Socials sufragarà les despeses de les actuacions compreses en el PAMER IV, en els termes que figuren en l'Ordre de l'esmentada Conselleria de 22 de novembre de 1996 (DOGV nº 2.79, de 28 de novembre de 1996).  
Segona  
La Conselleria de Treball i Afers Socials encomana la direcció tècnica dels treballs del PAMER IV a la Confederació Hidrogràfica del Xúquer, a través de la seua Comissaria d'Aigües, quan aquests treballs es realitzen en llits de rius i barrancs dins de la seua circumscripció territorial. Per a això, el Comissari d'Aigües designarà els tècnics de l'Àrea de Gestió del Domini Públic Hidràulic encarregats de la direcció i avaluació dels treballs regulats en aquest conveni, així com al personal auxiliar que considere convenient.  
Tercera  
La Confederació Hidrogràfica del Xúquer, a més a més, col·laborarà amb l'aportació gratuïta del instrumental mecànic disponible per a aquestes tasques de neteja de llits, i amb els mitjans auxiliars, reposició de maquinària i combustible que calga, amb càrrec a fons propis de l'esmentat organisme, fins la quantitat de 02.515.530 de pessetes (deu milions PTA.).  
Quarta  
La maquinària i els mitjans auxiliars inventariables es posarà a disposició dels ajuntaments interessats, adjudicataris del Pla i serà obligació dels esmentats ajuntaments el reintegrament d'aquestes, quan finalitzaran els treballs objecte de l'adjudicació, a la Confederació Hidrogràfica del Xúquer.  
Cinquena  
Una vegada finalitzats els treballs, serà redactat un informe pel tècnic encarregat, amb la conformitat del Cap de l'Àrea de Gestió del Domini Públic Hidràulic i es remetrà a la Direcció General de Treball de la Conselleria de Treball i Afers Socials.  
Sisena  
Les qüestions que es plantegen en el desenvolupament de la gestió del PAMER IV seran resoltes, en l'àmbit de les seues respectives competències, per cada una de les parts firmants d'aquest Conveni, sense perjudici d'actuar coordinadament, i per a això es podran efectuar les oportunes consultes prèvies i sol·licitar-se mútuament la informació i assistència activa que respectivament necessiten.  
Setena  
Aquest conveni autoritza per realitzar les neteges de llits de rius i barrancs que estiguen compresos en el seu àmbit d'actuació i escaurà al director tècnic dels treballs l'adequació d'aquests a la millora de les característiques hidràuliques d'aquells.  
Vuitena  
El termini de vigència d'aquest conveni serà el corresponent a la durada temporal del PAMER IV.  
I perquè conste i tinga els efectes oportuns, en prova de conformitat, signen els compareixents aquest conveni, al lloc i en la data amunt indicats.  
El conseller de Treball i Afers Socials   
José Sanmartín Esplugues  
El president de la Confederació Hidrogràfica del Xúquer  
Juan Manuel Aragonés Beltrán